SET พรุ่งนี้แกว่งแคบ รอความชัดเจนกรีซเพิ่ม แนวต้านเดิม 1,500 จุด
บล.ทิสโก้มองดัชนีพรุ่งนี้ (15 ก.ค.) ยังเคลื่อนไหวแกว่งตัวในกรอบแคบ โดยมีแนวต้านบริเวณ 1,500 จุด และแนวรับที่ 1,480 จุด เชื่อว่านักลงทุนต่างชาติน่าจะยังคงขายต่อเนื่องหลังค่าเงินบาท/ดอลลาร์ยังมีทิศทางอ่อนค่า ขณะที่ยังต้องรอดูปัจจัยจากทางกรีซเพิ่มเติม
14 ก.ค. 2558

นายอภิชาติ ผู้บรรเจิดกุล ผู้อำนวยการสายงานวิเคราะห์หลักทรัพย์ บล.ทิสโก้ เปิดเผยถึงตลาดหุ้นไทยวันนี้ (14 ก.ค.) เคลื่อนไหวในกรอบแคบทั้งในแดนบวกและลบ แรงขายมีออกมาในหุ้นกลุ่มแบงก์ที่คาดว่านักลงทุนกังวลผลการดำเนินงานไตรมาส 2/58 ที่กำลังทยอยประกาศออกมา โดยมองว่าการปล่อยสินเชื่ออาจชะลอตัว และยอดหนี้ที่ไม่ก่อให้เกิดรายได้(NPL)เพิ่มขึ้น ซึ่งล่าสุด บริษัท ทิสโก้ไฟแนนเชียลกรุ๊ป จำกัด (มหาชน หรือ TISCO แจ้งผลประกอบการไตรมาส 2/58 ออกมาต่ำกว่าตลาดคาดเล็กน้อย
นอกจากนี้ ยังมีแรงขายหุ้นกลุ่มพลังงานที่ได้รับแรงกดดันจากราคาน้ำมันดิบอ่อนตัวลง หลังจากมีรายงานว่าอิหร่านและ 6 ชาติมหาอำนาจของโลกได้บรรลุข้อตกลงนิวเคลียร์แล้วในวันนี้ ซึ่งจะนำไปสู่การยกเลิกมาตรการคว่ำบาตรต่ออิหร่าน และส่งผลให้อิหร่านส่งออกน้ำมันในตลาดโลกได้
อย่างไรก็ตาม ในวันนี้ยังมีแรงซื้อเข้ามาในหุ้นกลุ่มรับเหมาก่อสร้างอย่างต่อเนื่องตั้งแต่ช่วงเช้าจนถึงภาคบ่ายหลังจากที่ประชุมคณะรัฐมนตรี(ครม.)วันนี้มีมติอนุมัติโครงการก่อสร้างทางหลวงพิเศษระหว่างเมือง (มอเตอร์เวย์) ของกรมทางหลวง 3 เส้นทาง มูลค่าการลงทุนรวมถึง 1.6 แสนล้านบาท ซึ่งแรงซื้อดังกล่าวเป็นปัจจัยที่ช่วยประคองตลาดได้บ้าง
ส่วนแนวโน้มการซื้อขายวันพรุ่งนี้ (15 ก.ค.) คาดว่าดัชนียังคงเคลื่อนไหวแกว่งตัวในกรอบแคบ โดยมีแนวต้านบริเวณ 1,500 จุด และแนวรับที่ 1,480 จุด เชื่อว่านักลงทุนต่างชาติน่าจะยังคงขายต่อเนื่องหลังค่าเงินบาท/ดอลลาร์ยังมีทิศทางอ่อนค่า ขณะที่ยังต้องรอดูปัจจัยจากทางกรีซเพิ่มเติม เนื่องจากนายกรัฐมนตรีกรีซเตรียมยื่นร่างกฎหมายการรัดเข็มขัดต่อรัฐสภาวันนี้ และสมาชิกรัฐสภากรีซจะลงคะแนนเสียงว่าจะอนุมัติร่างกฎหมายดังกล่าวหรือไม่ในวันพรุ่งนี้
 
ที่มา: สำนักข่าวอินโฟเควสท์
 
 